b'\n_START_ARTICLE_\nIskorjenjivanje poliomijelitisa\n_START_PARAGRAPH_\nIskorjenjivanje dje\xc4\x8dje paralize (poliomijelitisa, polia) ozna\xc4\x8duje javnozdravstvene napore da se eliminiraju svi slu\xc4\x8dajevi poliomijelitisa (polija) \xc5\xa1irom svijeta, koji su se po\xc4\x8deli provoditi od 1988. pod vodstvom Svjetske zdravstvene organizacije (SZO), UNICEF-a i zaklade Rotaryja te su doveli do smanjenja broja godi\xc5\xa1nje dijagnosticiranih slu\xc4\x8dajeva od stotina tisu\xc4\x87a na 291 slu\xc4\x8daj 2012. godine, \xc5\xa1to je smanjenje od 99,9\xc2\xa0%. Od triju tipova polija posljednji zabilje\xc5\xbeeni divlji slu\xc4\x8daj tipa 2 bio je 1999. godine. Posljednji zabilje\xc5\xbeeni slu\xc4\x8daj tipa 3 bio je 11. studenoga 2012. godine. Svi prijavljeni slu\xc4\x8dajevi od 11. studenoga 2012. pripadali su tipu 1. Ako polio bude sljede\xc4\x87a uspje\xc5\xa1no iskorijenjena bolest, to \xc4\x87e biti tek tre\xc4\x87i put da se to do sada uspjelo posti\xc4\x87i, poslije iskorjenjenja velikih boginja i gove\xc4\x91e kuge. Cilj iskorjenjenja polija \xc5\xa1irom svijeta privukao je veliku me\xc4\x91unarodnu i medijsku pozornost, no budu\xc4\x87i da je od 2001. napredak u smanjenju broja slu\xc4\x8dajeva bio pogre\xc5\xa1an procijenjen, napori da se ukloni posljednjih 1\xc2\xa0% opisivani su "kao poku\xc5\xa1aj stiskanja Jell-O-a nasmrt". No stope incidencije bolesti dramati\xc4\x8dno su smanjenje 2011. godine, a poslije opetovanog velikog smanjenja 2012. godine nade za eliminaciju polija ponovo su potaknute. Indija je najve\xc4\x87a zemlja koja je uspje\xc5\xa1no zaustavila transmisiju polija.\n_START_SECTION_\n2014.\n_START_PARAGRAPH_\nDana 27. o\xc5\xbeujka 2014. Svjetska zdravstvena organizacija izvijestila je o iskorjenjenju poliomijelitisa na podru\xc4\x8dju jugozapadne Azije koje po SZO-u obuhva\xc4\x87a jedanaest zemalja: Banglade\xc5\xa1, Kraljevina Butan, Sjevernu Koreju, Indiju, Indoneziju, Maldive, Mianmar, Nepal, \xc5\xa0ri Lanku, Tajland i Isto\xc4\x8dni Timor. S ovim podru\xc4\x8djem udio svjetskog stanovni\xc5\xa1tva koje \xc5\xbeivi u podru\xc4\x8djima bez polija dosegao je 80\xc2\xa0%. Posljednji slu\xc4\x8daj divljeg polija na podru\xc4\x8dju jugoisto\xc4\x8dne Azije prijavljen je u Indiji 13. sije\xc4\x8dnja 2011.'